

Р Е П У Б Л И К А С Р Б И Ј А

АГЕНЦИЈА ЗА ПРОСТОРНО ПЛАНИРАЊЕ И УРБАНИЗАМ СРБИЈЕ

**ПРОСТОРНИ ПЛАН**

**ПОДРУЧЈА ПОСЕБНЕ НАМЕНЕ**

**ЗА ИЗГРАДЊУ ДАЛЕКОВОДА 110 kV**

**„ТС ТУТИН - ТС ПРИЈЕПОЉЕ“**

- МАТЕРИЈАЛ ЗА ИМАОЦЕ ЈАВНИХ ОВЛАШЋЕЊА -

Београд, децембар 2024. године

**УВОД**

Приступа се изради Просторног плана подручја посебне намене за изградњу далековода 110 kV ТС Тутин – ТС Пријепоље (у даљем тексту: Просторни план), на основу Одлуке о изради Просторног плана („Службени гласник Републике Србије”, број 63/2024) и Одлуке о изради Стратешке процене утицаја Просторног плана на животну средину („Службени гласник Републике Србије“, број 60/24).

Просторни план ће се израђивати у складу са одредбама и принципима уређења и коришћења простора утврђеним у Закону о планирању и изградњи („Службени гласник РС”, бр. 72/09, 81/09 - исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 - др. закон, 9/20, 52/21 и 62/23), Правилнику о садржини, начину и поступку израде докумената просторног и урбанистичког планирања („Службени гласник РС”, бр. 32/19), као и Закону о енергетици („Службени гласник РС“, бр. 145/14, 95/18 - др. закон, 40/21, 35/23 -др. закон, 62/23, 94/24. Поред тога Просторни план ће поштовати одредбе Законa о заштити животне средине („Службени гласник РС”, бр. 135/04, 36/09, 36/09-др.закон, 72/09-др.закон, 43/11-одлука УС, 14/16, 78/18, 95/18 - др. закон, 94/24 – др. закон), Законa о стратешкој процени утицаја на животну средину („Службени гласник РС”, бр. 94/24), и другим законима Републике Србије којима се дефинишу и одређују услови, начин и садржај израде планске, развојне и техничке документације.

Просторни план ће бити израђен применом интегралног приступа, заснован на начелима одрживог развоја и принципима рационалног, оптималног и одрживог уређења енергетског инфраструктурног коридора.

Просторни план биће заснован на планској, студијској и другој документацији, резултатима досадашњих истраживања и важећим документима у Републици Србији. Саставни део Просторног плана чини и Извештај о стратешкој процена утицаја Просторног плана на животну средину.

Непосредни предмет Просторног плана је обезбеђење планског основа за изградњу далеководa 110 kV „ТС Тутин – ТС Пријепоље“ (у даљем тексту „далековод“).

Просторним планом ствара се плански основ за директно спровођење, израду техничке документације, прибављање дозвола у складу са законом, односно стварање услова за изградњу далековода.

Законом о Просторном плану Републике Србије за период од 2010. до 2020. године, утврђено је да је основни циљ развоја енергетске инфраструктуре активно учешће Републике Србије у планирању и изградњи стратешке - регионалне и паневропске енергетске инфраструктуре за пренос електричне енергије, као и поуздано и сигурно снабдевањe привреде и домаћих потрошача.

**1. ОПИС ГРАНИЦA ПЛАНСКОГ ДОКУМЕНТА**

Одлуком о изради Просторног плана дата је прелиминарна граница обухвата Просторног плана, која треба да буде утврђена Нацртом Просторног плана.

За потребе прибављања услова и мишљења ималаца јавних овлашћења предлаже се обухват Просторног плана на деловима територија општина Тутин, Сјеница и Пријепоље, и то:

* на територији општине Тутин целе катастарске општине: Баћица, Браћак, Бујковиће, Девреч, Дубово, Жирче, Кониче, Лескова, Лукавица, Митрова, Набоје, Островица, Режевиће. Рудница, Тутин, Чукоте и Шароње;
* на територији општине Сјеница целе катастарске општине: Божов Поток, Буђево, Врсјенице, Драгојловиће, Дубница, Дујке, Зајечиће, Кијевци, Крће, Машовиће, Праља, Раждагиња, Расно, Сјеница, Тријебине, Тузиње, Цетановиће и Шушуре;
* на територији општине Пријепоље целе катастарске општине: Аљиновићи, Виницка, Горње Горачиће, Грачаница, Дивци, Караула, Каћево, Ковачевац, Милошев До, Миљевићи, Ратајска и Сопотница.

У иницијалној фази израде Нацрта просторног плана предлаже се да граница Просторног плана буде коридор планираног мешовитог вода 110 kV ширине до 1000 m (по 500 m од осе коридора далековода) и дужине од око 79 km, од постојеће ТС „Тутин“ до постојеће ТС „Пријепоље“.

Простор детаљне регулације који ће бити утврђен у Нацрту Просторног плана обухватаће подручје коридора укупне ширине 100m (по 50m обострано од осе коридора далековода).

Шире подручје Просторног плана приказано је на графичком прилогу: Посебна намена простора.

*Табела 1. Обухват планског коридора планираног далековода 110 kV*

|  |  |  |
| --- | --- | --- |
| **Јединица локалне самоуправе** | **П, ha** | **Дужина деоница, km** |
| Тутин | 2457,0 | 19,4 |
| Сјеница | 3330,5 | 34,1 |
| Пријепоље | 2581,7 | 25,6 |
| **Укупно** | **8369,2** | **79,1** |

**2. КРАЋИ ИЗВОД ИЗ ПЛАНСКИХ ДОКУМЕНАТА ВИШЕГ РЕДА**

Законом о Просторном плану Републике Србије за период од 2010. до 2020. године („Службени гласник РС“, број 88/10), наведени су следећи оперативни циљеви: континуитет технолошке модернизације и ревитализације постојећих енергетских инфраструктурних система, изградња нових електроводова и трансформатора и нових интерконективних веза са суседним државама, као и изградња и даљи развој електродистрибутивне инфраструктуре, која је неопходна да изнесе снагу из преносних капацитета и то путем развоја „паметних мрежа”.

Уредбом о утврђивању Регионалног просторног плана Златиборског и Моравичког управног округа („Службени гласник РС“, број 1/13), планиран је развој енергетске инфраструктуре засниван на: успостављању ефикасног система планског управљања и експлоатације изграђених енергетских ресурса применом савремених технолошких решења и модернизацијом постојећег система преноса; изградњи нових објеката и водова; дистрибуцији енергије према међународним стандардима; стварању услова за континуирано, поуздано и рационално напајање електричном енергијом подручја Просторног плана, као и интензивирањем коришћења обновљивих извора енергије. Наводи се да су приоритетне активности и изградња нових и реконструкција постојећих 110 kV далековода.

Уредбом о утврђивању Регионалног просторног плана за подручје Шумадијског, Поморавског, Рашког и Расинског управног округа („Службени гласник РС”, број 39/14), планирана је изградња трансформаторске станице 110/35/20 kV капацитета 20/20/13,3 MVA на подручју Дубова код Тутина.

**3. ОПИС ПОСТОЈЕЋЕГ СТАЊА**

**И НАЧИНА КОРИШЋЕЊА ПРОСТОРА**

Правац коридора планираног далековода 110 kV је већим делом југоисток-северозапад, од постојеће ТС „Тутин“ до постојеће ТС „Пријепоље“, дужине око 79 km уколико се ТС „Тутин“ прилази из правца запада. Дужина дела трасе са варијантом обилажења изграђеног подручја са северне и прилазу ТС „Тутин“ са североисточне стране износи 4,6 km.

Подручје Просторног плана простире се, у погледу рељефа, на претежно брдско-планинском терену.

У начину коришћења земљишта катастарских општина обухваћених у целости доминирају листопадне шуме површине око 31 km2 (37,2%), затим травнате површине са око 26,6 km2 (31,8%), док вештачке површине, гола земљишта, мешовите шуме, водене површине и влажна земљишта заузимају укупно око 2,9 km2 (2,7%). Пољопривредно земљиште је заступљено у проценту од 11%.

Избегнут је пролазак коридора кроз насељена подручја, осим у случају полазне и крајње тачке планиране трасе и појединачних домаћинстава у мањем броју сеоских насеља. Такође, коридор се налази у непосредној близини заштићених подручја ПИО „Камена Гора“ и „Озрен – Јадовник“, СП „Слапови Сопотнице“ и „Промуклица“, као и СРП „Клисура реке Милешевке“ и „Пештерско поље“.

Планирани коридор прелази преко више водотока, међу којима су и реке Видрењак, Увац и Лим.

Планирани коридор се укршта са планираним државним путем IA реда (Београд-Јужни Јадран) и постојећим државним путевима: IIА реда број 203 Пазариште – Тутин, IIА реда број 197 Расно – Карајукића Бунари (Сјеница), IIА реда број 20 Сјеница – Карајукића Бунари, IIА реда број 20 Сјеница – Врбница, IБ реда број 23 Мијоска – граница ЦГ/СРБ (Гостун), IIБ реда број 407 Мијоска – Матаруге и IБ реда број 29 граница ЦГ/СРБ (Јабука) – Коловрат. Између последња два наведена државна пута планирана траса се укршта са и пругом Београд – Бар.

Коридор се налази у близини или се укршта са постојећим далеководима преносног система, и то са: ДВ 110kV бр.1184 ТС „Нови Пазар“ – ТС „Тутин“ и ДВ 35kV „ТС 110/35/10 kV Тутин – ТС 35/10/0.4 kV Јасикова“ на подручју јединице локалне самоуправе Тутин, ДВ 110kV бр.189 „ТС Нови Пазар – ТС Сјеница“ на подручју Сјенице, ДВ 220kV бр.206/2“ крута тачка Вардиште – Подгорица“ и ДВ 110kV бр.1118 „ТС Пријепоље – ЕВП Бродарево“ на подручју Пријепоља.

На територији свих општина су на неколико места забележена укрштања са планираним гасоводима високог притиска.

У обухвату Плана и непосредном окружењу, према Попису из 2022. године, живи укупно 25.115 становника.

**4. ОПШТИ ЦИЉЕВИ ИЗРАДЕ ПЛАНА**

Изградња далековода са аспекта дугорочног развоја електроенергетске мреже Републике Србије, омогућиће унапређење стабилности и поузданости електроенергетског система.

Циљ израде Просторног плана је обезбеђење планске основе за изградњу далековода 110 kV „ТС Тутин – ТС Пријепоље“.

Планирање, коришћење, уређење и заштита простора у обухвату коридора далековода засниваће се на следећим принципима:

* одрживог просторног развоја енергетске инфраструктуре - коришћењем савремених техничких и конструктивних решења при избору опреме и изградњи далековода, уз постизање максимално могуће економске оправданости, социјалне прихватљивости и еколошке одрживости;
* смањивања штетног утицаја на животну средину - првенствено одговарајућим избором трасе далековода, сагледавањем техничких могућности умањења утицаја на стање животне средине, примену одговарајућих мера заштите и умањење ризика за животну средину током изградње и експлоатације далековода;
* заштите природних ресурса, природног и непокретног културног наслеђа - адекватном заштитом и одрживим коришћењем природних ресурса, посебно у погледу очувања постојећих екосистема, спречавању значајнијег нарушавања развојне валоризације културних, образовних и туристичко-рекреационе вредности у обухвату коридора далековода и његовом непосредном окружењу.

**5. ПЛАНИРАНА ПРЕТЕЖНА НАМЕНА ПОВРШИНА И**

**ПРЕДЛОГ ОСНОВНИХ УРБАНИСТИЧКИХ ПАРАМЕТАРА**

Пропозиције Просторног плана и правила уређења и правила грађења далековода засниваће се на поштовању следећих принципа:

* европских и домаћих стандарда и добре праксе, у свим фазама изградње, експлоатације и одржавања далековода; еколошке поузданости, којом се обезбеђује заштита од негативних утицаја на животну средину, предеоне, природне и непокретне културне вредности у коридору далековода и непосредном окружењу;
* примени опреме и инсталација високе техничке поузданости и њиховој квалитетној уградњи, која омогућава дугорочно функционисање и испуњење основних циљева реализације; безбедности, којом се са високим степеном поузданости гарантује сигурност људи и материјалних добара од евентуалних хаварија.

**5.1. Концепција техничког решења**

**далековода 110 kV „ТС Тутин – ТС Пријепоље“**

Пројектовање, изградња и техничко обезбеђење далековода 110 kV „ТС Тутин – ТС Пријепоље“, спроводи се према Правилнику о техничким нормативима за изградњу надземних електроенергетских водова називног напона од 1 kV до 400 kV („Службени лист СФРЈ“, број 65/88 и „Службени лист СРЈ“, број 18/92), пратећих техничких прописа, норматива и препорука „ЕПС“ АД и „ЕМС“ АД.

Основни елементи техничког решења далековода 110 kV „ТС Тутин – ТС Пријепоље“ (стубови, проводници, изолатори, темељи и друга опрема), као и параметри за пројектовање, дефинисани Пројектним задатком (за израду техничке документације предметног далековода), који је усвојен од стране Стручног савета АД „Електромрежа Србије“ су: а) Проводници који су у складу са очекиваним енергетским и радним условима; проводник по фази потребног номиналног пресека у складу са меродавним SRPS и IEC стандардима, са пратећом опремом; б) Изолатори су одговарајућег типа са пратећом опремом у складу са меродавним IEC стандардом и очекиваним радним условима, који код приближавања или укрштања са другим објектима могу бити електрично и/или механички појачaни; в) Једно оптичко уже са оптичким влакнима (OPGW) и пратећом опремом, и д) Челично решеткасти тип стуба далековода за једносистемски ДВ, са једним врхом за заштитно уже. Темељи стубова ће бити дефинисани у техничкој документацији на основу геотехничких истражних радова.

**5.2. Концепција планиране намене површина и**

**режима коришћења простора у обухвату Просторног плана**

Прелиминарно решење коридора далековода 110 kV „ТС Тутин – ТС Пријепоље“ одређено је уважавајући принцип максималног могућег просторног усклађивања са постојећим и планираним грађевинским подручјима, зонама заштићених природних и непокретних културних добара, инфраструктурних система и објеката.

Коридор далековода 110 kV „ТС Тутин – ТС Пријепоље“ планиран је углавном на шумском и пољопривредном земљишту, ван насељених зона већих густина и ван планираних грађевинских подручја насеља са зонама повећане осетљивости на утицај нејонизујућег зрачења у складу са препорукама Светске здравствене организације.

**5.2.1. Подела простора у планском обухвату на посебне зоне/појасе**

За потребе изградње и заштите непосредног окружења, предвиђено је успостављање коридора дуж трасе планираног далековода 110 kV „ТС Тутин – ТС Пријепоље“ укупне ширине до 1000 m.

Коридор планираног далековода формира следеће зоне/појасе:

Простор у коме се утврђују посебна правила коришћења и правила уређења у циљу обезбеђења услова за пројектно дефинисање трасе планираног далековода и успостављање заштитног појаса дефинисан је каозаштитна зона. Укупна ширина заштитне зоне износи 100 m (по 50 m од подужне осе планираног коридора далековода). У оквиру заштитне зоне, након изградње далековода успоставља се заштитни појас са обе стране вода, у ширини од по 25 m од крајњег фазног проводника (по чл. 218. Закона о енергетици). Спољна граница заштитне зоне представља уједно и границу планског обухвата подручја посебне намене са елементима детаљне регулације.

1. У оквиру заштитне зоне, простор непосредно дуж подужне осе коридора далековода у коме се утврђују посебна правила коришћења и правила уређења за потребе изградње, одржавања и надзора далековода дефинисан је каоизвођачки појас. Ширинa извођачког појаса далековода износи до 20,0 m (по 10,0 m од подужне осе коридора далековода).

**5.2.2. Правила коришћења простора по посебним зонама/појасима**

Правила коришћења простора у обухвату Просторног плана, односно заштитној зони планираног далековода 110 kV „ТС Тутин – ТС Пријепоље“ одређују се Просторним планом, у складу са Законом о енергетици („Службени гласник РС“, бр. 145/14, 95/18 - др. закон, 40/21, 35/23 -др. закон, 62/23, 94/24), Правилником о техничким нормативима за изградњу надземних електроенергетских водова називног напона од 1 kV до 400 kV („Службени лист СФРЈ“, број 65/88 и „Службени лист СРЈ“, број 18/92), пратећих техничких прописа, норматива и услова/мишљења која су прибављена за потребе израде овог Просторног плана.

У заштитној зони (са извођачким појасом), до пројектног дефинисања трасе и елемената техничког решења далековода, успоставља се обавеза прибављања услова/сагласности од стране предузећа надлежног за управљање планираним далеководом 110 kV „ТС Тутин – ТС Пријепоље“ код израде друге планске и урбанистичко-техничке документације, као и изградње, инвестиционог одржавања или реконструкције других објеката и инсталација, услова газдовања и коришћења земљишта. Након утврђивања границе заштитног појаса, на основу пројектног решења трасе и елемената техничког решења далековода, обавеза прибављања услова/сагласности од стране предузећа надлежног за управљање планираним далеководом 110 kV „ТС Тутин – ТС Пријепоље“ се односи само на активности у обухвату заштитног појаса.

**6. ОЧЕКИВАНИ ЕФЕКТИ ПЛАНИРАЊА**

**У ПОГЛЕДУ УНАПРЕЂЕЊА НАЧИНА КОРИШЋЕЊА ПРОСТОРА**

Просторним планом обезбеђује се плански основ за изградњу далековода 110 kV „ТС Тутин – ТС Пријепоље“.

Спровођењем Просторног плана очекују се следећи општи ефекти уређења и коришћења простора:

* обезбеђење простора за изградњу далековода;
* установљавање зоне заштите и успостављање одговарајућих режима коришћења простора у обухвату зоне заштите далековода, са циљем спречавања негативних утицаја на окружење и могућих последица акцидената на систему;
* обезбеђење функционалности и омогућавање планског развоја других инфраструктурних система у условима контролисаног коришћена простора у коридору далековода;
* максимално очување и мониторинг могућег утицаја на здравље локалног становништва, биодиверзитет, природне ресурсе и заштићена природна и непокретна културна добра у коридору далековода и његовом непосредно окружењу;
* утврђивањем правила уређења и правила грађења у обухвату заштитне зоне далековода којима је условљено коришћење одговарајућих савремених техничких решења, пратеће опреме и пажљивог извођења грађевинских и електромонтажних радова и која обезбеђују извођење планираног далековода без потребе за привременим уклањањем или трајним измештањем постојећих објеката инфра- и супраструктуре, као и без значајнијег ометања коришћења обухваћених непокретности и других постојећих и развојних активности локалног становништва.

Графички прилог: Посебна намена простора 1:100000.

|  |  |
| --- | --- |
| У Београду, децембра 2024. године | Обрађивачи Просторног плана:  Институт за архитектуру и урбанизам Србије |
|  | Директор Института  др Саша Милијић, научни саветник |